Георги Мишев
Георги Мишев Иванов е български сценарист, писател и редактор.

Биография 
Георги Мишев Иванов е роден на 3 ноември 1935 г. в с. Йоглав, Ловешко. Завършва Техникума по ветеринарна медицина „Цанко Патарински“ в Ловеч (1953) и журналистика в Софийския държавен университет (1958).

В периода 1958 – 1967 г. е окръжен кореспондент на в-к „Септемврийче“ в Ловеч. Член на литературен кръжок „Христо Кърпачев“ (Ловеч). През 1966 г. е организатор и съставител на първия алманах на писателите в Ловеч, озаглавен „С дъх на люляк“.

Редактор в издателство „Народна младеж“ (1967 – 1970), редактор (1970) и сценарист (1973) в „Киностудия Бояна“ (София).

Автор на разкази, повести и романи за възрастни и деца. Сред тях са „Осъмски разкази“, „Хлапето“, „Носачи на жалони“, „Адамити“, „Матриархат“, „Вилна зона“, „Селянинът с колелото“, „Дами канят“ и „Патриархат“. Неговите сценарии за игрални филми са влезли в златния фонд на българското кино. Сред тях са „Преброяване на дивите зайци“ и „Вилна зона“ на режисьора Едуард Захариев, „Дами канят“ и „Самодивско хоро“ на режисьора Иван Андонов, „Не си отивай“, „Момчето си отива“, „Селянинът с колелото“, „Матриархат“ на режисьора Людмил Кирков и др.

Член на Съюза на българските писатели. Председател е на Обществения комитет за екологична защита на Русе от създаването му на 8 март 1988 г. Народен представител в VII велико народно събрание (1990 – 1992).

Негов син е писателят хуморист Михаил Вешим.

Признание и награди 
 Заслужил деятел на културата (1981)
 Специална награда на XV кинофестивал на българския игрален филм (1978)
 Награди от кино-фестивали в Локарно, Карлови Вари, Москва и др.
 Националната награда за детска литература „Петко Р. Славейков“ (2003)
 Голямата награда за литература на Софийския университет (2006)
 На 27 април 2006 г. е удостоен със званието Почетен гражданин на Ловеч „За принос в утвърждаване престижа на Ловеч в страната и чужбина“.
 Националната награда за детска литература „Константин Константинов“ (2013)
 На 7 март 2014 г. получава Националната литературна награда за хумор и сатира „Райко Алексиев“, връчвана от Община Пазарджик за цялостно литературно творчество и принос в областта на хумора и сатирата.
 На 21 ноември 2015 г. в Добрич получава връчваната на пет години Национална литературна награда „Йордан Йовков“.

Библиография

Филмография 
 „Патриархат“ (7-сер. тв, 2005)
 „Дунав мост“ (7-сер. тв, 1999)
 „Зона В-2“ (1989)
 „Есенно слънце“ (1982)
 „Дами канят“ (1980)
 „Почти любовна история“ (1980)
 „Лъжовни истории“ (1977)
 „Матриархат“ (1977)
 „Не си отивай!“ (1976)
 „Самодивско хоро“ (1976)
 „Вилна зона“ (1975)
 „Селянинът с колелото“ (1974)
 „Шосе Е-107“ (1974)
 „Преброяване на дивите зайци“ (1973)
 „Момчето си отива“ (1972)
 „По улица Раковски“ (1970, документален късометражен)
 „Ако не иде влак“ (1967, късометражен)

Източници

Външни препратки 

 От и за Георги Мишев в Своден каталог НАБИС – национален каталог на академичните библиотеки в България
 Георги Мишев в Литернет
 Критика за Георги Мишев в Литернет
 
 Откъс от „Вилна зона“ на Георги Мишев, в. „Дневник“, 21 ноември 2015
  

Български писатели
Български автори на разкази
Български романисти
Български мемоаристи
Български сценаристи
Български журналисти
Членове на БКП
Възпитаници на Софийския университет
Активисти за демокрация от България
Почетни граждани на Ловеч
Хора от област Ловеч
Български дисиденти